মাইকেল মধুসূদন দত্ত
মধুসূদন দত্ত নাট্যকার হিসেবেই প্রথম বাংলা সাহিত্যের অঙ্গনে পদার্পণ করেন। রামনারায়ণ তর্করত্ন বিরচিত 'রত্নাবলী' নাটকের ইংরেজি অনুবাদ করতে গিয়ে তিনি বাংলা নাট্যসাহিত্যে উপযুক্ত নাটকের অভাব বোধ করেন। এই অভাব পূরণের লক্ষ্য নিয়েই তিনি নাটক লেখায় আগ্রহী হয়েছিলেন। ১৮৫৯ খ্রিস্টাব্দে তিনি রচনা করেন ‘শর্মিষ্ঠা' নাটক। এটিই প্রকৃত অর্থে বাংলা ভাষায় রচিত প্রথম মৌলিক নাটক। ১৮৬০ খ্রিষ্টাব্দে তিনি রচনা করেন দুটি প্রহসন, যথা: 'একেই কি বলে সভ্যতা' এবং 'বুড়ো শালিকের ঘাড়ে রোঁ' এবং পূর্ণাঙ্গ 'পদ্মাবতী' নাটক। পদ্মাবতী নাটকেই তিনি প্রথম অমিত্রাক্ষর ছন্দ ব্যবহার করেন। ১৮৬০ খ্রিষ্টাব্দে তিনি অমিত্রাক্ষরে লেখেন 'তিলোত্তমাসম্ভব' কাব্য। এরপর একে একে রচিত হয় 'মেঘনাদ বধ কাব্য' (১৮৬১) নামে মহাকাব্য, 'ব্রজাঙ্গনা' কাব্য (১৮৬১), 'কৃষ্ণকুমারী' নাটক (১৮৬১), 'বীরাঙ্গনা' কাব্য (১৮৬২), চতুর্দশপদী কবিতা (১৮৬৬)।
মণীন্দ্র রায়
মণীন্দ্র রায় প্রায় চল্লিশ বছর ধরে কবিতা লিখেছেন। ১৯৩৬ সালে সুধীন্দ্রনাথ দত্ত সম্পাদিত 'পরিচয়' পত্রিকায় তাঁর প্রথম কবিতা ছাপা হয়। ১৯৩৯ সালে তাঁর প্রথম কাব্যগ্রন্থ "ত্রিশঙ্কু" প্রকাশিত হয়। ১৯৪২ খ্রিস্টাব্দে "একচক্ষু", ১৯৪২ খ্রিস্টাব্দে "ছায়া সহচর", ১৯৪৮ খ্রিস্টাব্দে "সেতুবন্ধন" কাব্যগ্রন্থগুলি প্রকাশিত হয়। তেভাগা আন্দোলন এর প্রেক্ষাপটে তিনি "ইয়াসিন মিঞা" নামে দীর্ঘ কবিতা লিখেছিলেন। তিনি "সীমান্ত" ও "নিষ্পন্ন" নামক দুটি পত্রিকার সম্পাদক ছিলেন। তিনি "অমৃত" ও "সত্যযুগ" নামে দুটি সাময়িক পত্রিকারও সম্পাদনা করেন। তাঁর লেখা অন্যান্য উল্লেখযোগ্য গ্রন্থগুলি হল "কৃষ্ণচূড়া", "অন্যপথ", "অতিদূর আলোর রেখা", "সুখের মেলাই", "অমিল থেকে মিলে", "ভিয়েতনাম", "লেনিন", "নদী ঢেউ ঝিলমিল" প্রভৃতি। তিনি "জামায় রক্তের দাগ", "নাটকের নাম ভীষ্ম", "মাথায় জড়ানো জলপাই", "পল্লব আমাকে বাঁচতে দাও", "আমাকে জাগতে দাও" প্রভৃতি অনেকগুলি নাটকও রচনা করেন। ১৯৬৯ সালে তাঁর দীর্ঘ কবিতা "মোহিনী আড়াল" সাহিত্য অকাদেমি পুরস্কার লাভ করে। ১৯৯৩ সালে তিনি রবীন্দ্র পুরস্কারে ভূষিত হন।